## מערך למנחה

## בית נדרש: מיפוי שקופים

## רקע ויעדים

הצוות יבין את המציאות המורכבת סביב הנושא של "**חניכים שקופים /צוות שקוף**" – בשגרת יום שכוללת בתוכה אירועים, והתמודדות עם חניכים שיודעים למשוך את תשומת הלב שלנו בכל מיני דרכים אנחנו עלולים לפספס חניכים אחרים.

בשביל שזה לא יקרה לנו עלינו להיות בתודעה סביב הנושא הזה ולכן עלינו להרכיב את המשקפיים השקופים בכדי שנוכל לראות את כולם. במערך זה ננסה לשים אצבע על התלמידים השקופים ונייצר הזדמנויות וזמנים לחיזוק שייכותם והקשר עימם.

## מטרות:

איתור תלמידים שקופים, ציוות איש צוות לכל תלמיד וחיזוק הקשר עימם.

## שדות חינוכיים שניתן לקדם באמצעות בית המדרש:

* תיקון הלב
* דיאלוג
* קהילה של משמעות

## מילים/מושגים להטמעה:

* מבוגר משמעותי
* שקופים בקהילת החינוך
* לא מוותרים לך ולא מוותרים עליך

## מהלך בית הנדרש:

**פתיחה:**

המשתתפים לא צריכים לדעת שהנושא הוא איתור הילדים השקופים. זה יעלה דוקא מתוך חוסר המודעות. לכן חשוב לא לעדכן בפתיחה בנושא האמיתי של המפגש. ניתן לפתוח ולהגיד שהנושא שלנו היום הוא מבוגר משמעותי/ כל מה שילד צריך זה מבוגר משמעותי שיאמין בו.

אנחנו כמנחים (בשיתוף המנהל/ צוות מוביל) נדע שהמטרה היא להגיע לזה שכל מה ש**כל** ילד צריך זה מבוגר משמעותי שיאמין בו....

**שלב א':**

סבב פתיחה:

לבחור מישהו שהיה מבוגר משמעותי עבורי ולספר: משהו שאני זוכר לו במיוחד או **מה הדבר שהפך אותו למשמעותי/ת בשבילי**

**שלב ב':**

תרגיל השקופים-

נבקש מכל איש צוות לרשום על גבי דף את שמות התלמידים איתם הוא בקשר טוב (קשר טוב= מכיר את התלמיד ופרטים אישים עליו, יודע במה הוא טוב וכדו').

נאפשר שיתוף.

קריאת הסיפור "אם יש מזל אין מזל" של גיל חובב. (בנספח)

נאסוף את הדפים מאנשי הצוות ונבחן אל מול רשימת השמות המלאה האם ישנם תלמידים שלא רשומים כלל בפתקיהם של אנשי הצוות.

ככל הנראה יהיה מספר תלמידים שלא יהיו רשומים כלל (הרבה פעמים רוב האנרגיה של אנשי הצוות ממוקדת במעט תלמידים). לכן, נפזר על שולחן או נתלה על לוח פתקים עם שמות **כל** התלמידים.

**הם יש אנשי צוות שמהווים (או יכולים להיות) מבוגר משמעותי ואנחנו לא רואים אותם?**

אנשי הצוות יחלקו ביניהם את התלמידים איתם הם מעוניינים לחזק ולמנף את הקשר, באופן כזה שלכל חניך יהיה מצוות איש צוות אחד לפחות.

**שלב ג':**

העלאת רעיונות לזמנים והזדמנויות לביסוס וחיזוק הקשר עם התלמידים (טיול שנתי, חופשה, מחויבות אישית, למידה למבחן ועוד).

מרימים שם של תלמיד והצוות מציע אפשרויות לביסוס הקשר איתו.

**שלב ד'- דיון:**

* האם ישנם תלמידים שקופים?
* אילו תלמידים לא הופיעו כלל בדפים?
* מדוע תלמידים אלו שקופים לדעתכם?
* האם הייתה לכם סיטואציה בה הרגשתם שקופים?
* כיצד ניתן לשפר את מצבם של התלמידים השקופים?
* כיצד עוזרת חלוקת האנרגיה והמשאבים בין אנשי הצוות?
* האם יש אנשי צוות שקופים?

**סיכום:**

באופן טבעי בכל קהילת חינוך יש תלמידים שקופים, ציוות אנשי קשר לתלמידים דואגת להקטין ככל הניתן את מספר התלמידים השקופים ובכך, מגבירה את תחושת השייכות והמוגנות בקרב התלמידים.

**למנחה: כדאי לבצע פגישת המשך עם המנהל/ת של קהילת החינוך בנושא אנשי צוות שקופים.**

חשוב לעשות פולו אפ לשיתוף על התקדמות בחיזוק הקשר עם החניכים שעלו במיפוי וסימנו כיעד לשינוי משקופים למוכרים, משמעותיים ובולטים.

## ציוד נדרש:

* דפים ועטים
* פתקים קטנים
* סלוטייפ
* סיפור "אם יש מזל אין מזל" של גיל חובב

## מקורות:

 **שקופים / ליאור אנגלמן**

כמעט שלא הבחנתי בה, באותה אישה, ואילולי הבחנתי בה, בהם בוודאי לא הייתי מבחין.

היה זה יום שישי, השעה שלוש אחר-הצהריים בקירוב. בדרכי הביתה נכנסתי אל אחת מרשתות המזון לקנות מצרכים שחסרו לנו לכבוד שבת. המקום הומה אדם, נחפזים למלא עגלתם מן השפע הגדול, אצים רצים, ממהרים.

שעון החול אוזל, החמה שמה פעמיה מערבה ועוד מעט קט השבת תאיר פניה. תורות ארוכים השתרכו לעבר הקופות. ההמתנה ממושכת, מייגעת, עומדים בחוסר מעש. בימות החול מנוחה היא דבר מעייף...

אני מניח כי כל אותה שעה שבה עמדתי עטוף מחשבות סתמיות, אף היא הייתה שם. מן הסתם הייתה שם גם אתמול, גם שלשום. אולי הייתה שם בכל אותן פעמים בהן ערכתי כאן קניות. תחילה לא הבחנתי בה כלל. היא נמנית על הזן הזה של הבריות שאין העין שולטת בהם, לא כל שכן כאשר העין מוקפת מדפים מלאים על גדותם במיני פיתוי ומתיקה. במה השתנתה הפעם הזאת שבה נפקחו עיניי וראיתי? נעים היה לי לומר כי כוחי עמד לי להסיר את הלוט מעיניי, אך לא כך היה הדבר. דומה כי זכיתי להבחין בה רק לאחר שראיתי כי האדם שעמד לפניי לא השגיח בה כלל ועיקר. הוא התעלם, אותו האיש, פשוט התעלם, לא עלה על דעתו לשלח לעברה אף לא מילה קטנה של הכרת תודה, ואולי כלל לא שת ליבו לכך שידיה טיפלו ביעילות בשפע המצרכים, אורזת, קושרת ולבסוף מניחה בסדר מופתי בעגלה. והיא... ראיתי בפניה, היא לא ציפתה שיודה לה ולא כאבה את שתיקתו, סוף סוף היא את תפקידה ממלאת...

כמעט השלימה האורזת מלאכתה, אך חפיסת הקמח, שקרע נפער בשוליה, התפזרה לכל עבר, ונתנה סימניה במוצרים שזה עתה ארזה. "סליחה אדוני", היא אמרה, מבטה מבויש, כאילו בה תלויה האשמה, והחלה לנקות את הקמח בכל כוחה. משהוא במילה "אדוני" שיצאה מפיה הרעיד את לבי, זו לי הפעם הראשונה בה שמעתי את המילה הזו מפיה של אישה שהתכוונה למשמעותה הפשוטה, "אדוני". ביקשתי לסייע במלאכתה, אך היא סירבה, ובחלוף כמה רגעים שאריות הקמח נמוגו והאישה מיהרה להביא שקית אחרת מן המדף. משתמה מלאכתה של האורזת, שילם האדון חשבונו לקופאית, נטל את העגלה, והפטיר: "הכול כאן כל כך איטי, עוד מעט שבת, אנשים לא מבינים?!"

 קל להן, לעיניים, לעמוד על המוטל עליהן מתוך כישלונם של אחרים, וכיוון שנחמץ לבי לנוכח התעלמותו ממנה, נתתי דעתי עליה.

היא הייתה אישה נמוכת קומה מבנות העדה האתיופית, והיא הייתה הרה, מאד הרה... לבושה בסרבל עבודה שעליו חקוק שם מקום עבודתה, ו"לשירותך תמיד" בכתב עגול על סרבלה. מטפחת לבנה מהודקת על ראשה, כמו עונה במקומה לבעל הקמח: "האישה שלראשה אני הדוקה, יודעת היטב כי השבת בפתח, וטוב היה לה להתכונן לבואה בביתה. אך יודע אתה, אם אין קמח, אין... ופיות זעירים ממתינים בביתה"

איני מן האנשים הרגילים בכך, אך הפעם, לאחר שארזה את אשר קניתי, תחבתי ידי לכיסי, והושטתי לה שטר שעלה בידי.

"סליחה, אדון", היא אמרה, "אני לא קופאית, אני פה בשביל לסדר עגלות. אדוני רוצה שאקח לו את העגלה למכונית"?

"שילמתי לקופאית. זה עבורך, רק להגיד תודה על עזרתך".

אורו עיניה. היא אחזה בשטר, מששה אותו בידיה נושאת אליי מבט נוסף כשואלת, "אדוני בטוח"? ואני עונה באותה שפה נטולת מילים: "לא ממש אדון, אבל בטוח".

נטלתי עמי את העגלה ופניי אל מגרש החנייה, והיא בעקבותיי מבקשת שאניח לה לסייע לי, ואולי רוצה לומר דבר מה.

"לא קשה לך העבודה כאן?" חיפשתי דרך לקשור שיחה. היא לא ענתה רק הנידה ראשה וחייכה כאומרת, "ואם קשה, מה תועיל אנחה?"

"משלמים בסדר?" ניסיתי שנית, והיא בשלה, חיוך ושתיקה.

סידרנו את השקיות במכונית, הודיתי לה, ובכניסתי למכונית היא הושיטה לעברי שקית קטנה. בתוך השקית זוג משקפיים שקופים. "משקפי מל"ת", היא אמרה, למראה תמיהתי הוסיפה, "משהו בפסוקים, אני לא כל כך יודעת, אתה ודאי תדע"\*.

שנים הרבה חלפו מן היום ההוא, ויש בו, בזמן, מן תכונה שכזו, לתבל מציאות עם דמיון. איני יודע אם סיפור המשקפיים אמת היה, ומכל מקום מעשה שהיה כך היה.

אלמלא פגשתי בה, אותם בוודאי לא הייתי רואה. איני יודע אם המשקפיים הללו הנם מציאות או פרי הדמיון, אך אני יודע כי היא אשר העניקה לי אותם. ובעזרת המשקפיים לפתע ניתן להבחין בכולם, אפשר לראות את האנשים השקופים. משהרכבתי אותם פתאום הבחנתי בהם, במַחתים הקבלות בסופר, במאבטח הזקן, בשוטף הכלים הניצב מאחורי הקלעים במסעדה, שאינו זוכה לחיוכים ותשרים. במטאטא הרחובות שעלה מחבר העמים, שבמהלך עבודתו עדיין חולפות נוסחאות במוחו, זכר לימים אחרים. בקשישה היושבת לבדה ופניה חרושי קמטים, ובתלמיד ההוא, הרגיל למדיי, שאינו מבריק אך גם אינו מפריע, ושכל כך בנקל נעלם מעיניי. פתאום התאהבתי בהם, באנשי הצללים, באנשים המכונים בטעות 'פשוטים', ואלמלא הבחנתי בהם, הייתי מאבד עולם מלא.

\*"מבשרך לא תתעלם" (ישעיה נח ז).

 **מתוך הספר "שקופים"/ ליאור אנגלמן.**

**הוצאת בית אל, 2009.** © למחבר ולהוצאה.

**אם יש מזל, אין מזל/ גיל חובב**

עד היום, ארבעה עשורים אחרי שסבתא כבר יצאה לפנסיה, אין חודש בו לא עוצר אותי מישהו ברחוב ואומר לי "מר חובב? אתה לא מכיר אותי, אבל אני הכרתי את סבתא שלך. את מזל מחבוב. שתדע לך שהיא הדבר הטוב ביותר שאני זוכר מהגימנסיה". עשרות פעמים, אולי מאות, פנו אלי גברים ונשים, כולם מבוגרים ממני, עם אותו זיכרון ילדות:  סבתא שלי, בחלוק תכלת מהוה של עובדי ניקיון, הייתה היחידה שהבינה אותם בגימנסיה.

"היא לא הייתה מי יודע מה יפה, סבתא שלך", אמר לי איש אחד ברחוב, "אני זוכר אותה עם מטפחת ראש, עם החלוק- תכלת הזה קשור מתחת לחזה, עם רגליים שכבר התעקלו מעט באזור הברכיים בגלל הגיל, עולה מדי חורף בוקר- בוקר את שלוש הקומות של הגימנסיה במדרגות, עם תנור נפט כבד בכל יד, ושוב יורדת ושוב עולה ומחלקת חום בכיתות. לא עבודה קלה בכלל. ותמיד עם חיוך".

"אצלנו במחזור היה כלל ברזל", סיפרה לי גברת אחרת, "היינו אומרים: 'אם יש מזל, אין מזל'. כי ידענו: אם מזל נמצאת בבית הספר, היא תמיד תתפוס אותך בשער כשאתה מנסה לברוח, חבל לנסות אפילו. היא דאגה לחינוך שלנו הרבה יותר מהמורים. הם אולי דאגו ללימוד. אבל היא לחינוך. ואתה יודע מה? היינו בורחים אליה. אני, שבאתי מבית לא מי יודע מה קל, הייתי מפריעה בשיעורים בכוונה, כדי שיעיפו אותי, ואז הייתי יוצאת אליה למסדרון. היא תמיד הייתה שם, עם חיוך, עם חיבוק,  עם חופן גרעיני שחורים. היינו יושבות על המדרגות ומפצחות גרעינים וסיפרתי לה כמה קשה לי. והיא הייתה מלטפת לי את הראש ונותנת עצות חכמות כל כך, באהבה, בצניעות בלי לשפוט. ורק כשהיא הייתה מלטפת לי את הראש ואומרת שבסוף יהיה בסדר, רק כשסבתא שלך עשתה את זה- רק אז האמנתי. רק לה".

גם לי יש סיפורים יפים על סבתא מזל. גם אותי היא חיזקה בדרכה השקטה, בעיניה החכמות והאוהבות שהביטו בי וכאילו אמרו "הכל יסתדר, ילד. אתה תגדל ותצליח. רק חכה קצת". גם אני, גבר בן חמישים ושלוש, עדיין דומע כשאני חושב כמה אסיר תודה אני צריך להיות לאשה שאל מול כל נכדיה הספורטאים לקחה אותי- רק אותי, את הקלוץ שלא בחרו בו כשעשו כוחות- לחצר, שיחקה אתי סטנגה ונתנה לי לנצח. אבל הסיפור הכי יפה והכי מרגש על סבתא מזל שייך לאיש שאינני יודע את שמו, שעצר אותי, כמו רבים אחרים, ברחוב, כדי לספר לי עליה בהתרגשות.

"מר חובב", הוא אמר, "מר חובב, סליחה שאני מפריע לך, אבל אני חייב לספר לך על סבתא שלך. כמוך, גם אני בוגר הגימנסיה בירושלים. אבל אני מבוגר ממך. כשאני למדתי שם, סבתא שלך, מזל מחבוב, עוד עבדה שם. ואתה יודע? מכל המתמטיקאים והפיזיקאים והסופרים והמשוררים שלימדו אותנו? רק אותה אני זוכר. תשמע, מר חובב, תשמע סיפור. סליחה שאני מעכב אותך. זה חשוב לי.

" אמא שלי מתה בדיוק בבר מיצוה שלי. קמתי בבוקר ליום החגיגי הזה, ובמקום ללכת לעלות לתורה בבית הכנסת, הלכנו ללוויה, לבית הקברות, לקבור את אמא. זה היה שוק. שום חגיגות, שום מתנות. רק דמעות. מובן שלא הלכתי לבית הספר במהלך השבעה אבל כשהגיע היום לחזור, כשהשבעה נגמרה וצריך היה להתחיל לחיות מחדש, לא ידעתי איך עושים את זה.

"אתה מבין? הייתי ילד. ילד! יתום. איך חוזרים לבית הספר? איך מתניעים מחדש? זה לא כמו היום, שעל כל דבר יש ייעוץ וליווי ועזרה. פשוט קמנו בבוקר, כל אחד עם הצער שלו, אבא שלי הלך לעבודה ואני הייתי צריך לחזור לגימנסיה. ולא ידעתי מה עושים. אז רצתי. את כל הדרך מהבית לבית הספר רצתי. חשבתי שזה יכאב פחות אם אני ארוץ.

"כשהגעתי לסיבוב של קרן קיימת, ראיתי את הבניין, ואת המדרגות הרחבות, ואת שלט הברזל השחור 'הגימנסיה העברית' מעליהן ואת החברים שלי ופשוט לא הבנתי איך זה יכול להיות. איך זה שהכל עדיין עומד והכל אותו דבר ורק אני בלי אמא. אתה מבין, מר חובב? לא ידעתי איך להיכנס.

"ואז ראיתי אותה, את סבתא שלך. היא עמדה שם בראש המדרגות וחיפשה משהו ברחוב בעיניים. ממש ראו שהיא מודאגת. היא חיפשה וחיפשה ואני עמדתי שם בסיבוב של קרן קיימת, מתנשם ומתנשף מהריצה ולא יודע מה לעשות, איך ללכת קדימה, ואז המבטים שלנו הצטלבו והיא חייכה ופרשה אלי ידיים. ואני רצתי אליה במעלה המדרגות והיא חיבקה אותי. אתה מבין, מר חובב? אתה מבין? היא עמדה שם וחיכתה לי.

"היא עמדה שם וחיכתה לי". **(גיל חובב** מתוך **"עשרים וארבע דלתות")**